KIRJALLINEN KYSYMYS E-2409/02

esittäjä(t): Bob van den Bos (ELDR) neuvostolle

(7. elokuuta 2002)

Aihe: Sudan

Sudanin hallituksen ja Sudanin kansan vapautusarmeijan (SPLA) välillä tehtiin 20. kesäkuuta 2002 Keniassa rauhansopimus, jolla pitäisi saada päättymään 19 vuotta jatkunut ja 2 miljoonaa kuolonuhria vaatinut sisällissota.

Mikä on neuvoston kanta rauhansopimukseen?

Miten sopimus vaikuttaa Euroopan unionin ja Sudanin välisiin suhteisiin?

Vahvistetaanko EU:n tukea Sudanille? Jos vahvistetaan, niin miten?

Vastaus

(6. helmikuuta 2003)

Euroopan unioni pani tyytyväisenä merkille sopimuksen, joka saatiin aikaan 20. heinäkuuta 2002 Sudanin hallituksen ja Sudanin kansan vapautusliikkeen/-armeijan (SPLM/A) välillä Machakosissa Keniassa ja joka koskee kiistanalaisimpia kysymyksiä, eli Etelä-Sudanin asukkaiden itsemääräämisoikeutta sekä valtion ja uskonnon välisiä suhteita. EU kehotti konfliktin molempia osapuolia noudattamaan sopimusta ja jatkamaan neuvotteluja kattavan rauhansopimuksen aikaansaamiseksi. Se totesi, että ulkoisilla kumppaneilla on keskeinen asema tulokseen pääsemisessä, ja vahvisti tukevansa voimakkaasti IGAD:in tukemaa rauhanprosessia ja Kenian siihen liittyvää välittäjän roolia (puheenjohtajavaltion EU:n puolesta antama 23. heinäkuuta julkaistu lausuma).

Vaikka rauhanneuvottelut aloitettiin uudelleen 12. elokuuta, sotatoimet jatkuivat monin paikoin Sudanin eteläosassa. Kun Sudanin kansan vapautusliikkeen/-armeijan joukot valtasivat 1. syyskuuta strategisesti tärkeän Toritin kaupungin, hallituksen neuvottelijat keskeyttivät neuvottelut 2. syyskuuta, ja heidät kutsuttiin Khartumiin takaisin. Puheenjohtajavaltio vastasi tapaukseen antamalla EU:n puolesta 5. syyskuuta uuden julkilausuman, jossa se ilmoitti olevansa syvästi huolissaan Machakosin rauhanneuvottelujen keskeyttämisestä. EU tuki täysin kansainvälisiä ponnisteluja molempien osapuolien saamiseksi takaisin neuvottelupöytään, ja korosti rauhanprosessin täydellisen epäonnistumisen seurauksia ja siitä maksettavaa hintaa: lisää ihmisuhreja, taloudellista pysähtyneisyyttä ja kituvaa kehitystä.

Sudanin hallitus ja Sudanin vapautusliike aloittivat rauhanneuvottelut Machakosissa uudelleen 14. lokakuuta 2002. Vihollisuuksien lopettamisesta 15. lokakuuta 2002 tehdyn sopimuspöytäkirjan allekirjoittamisesta huolimatta sotatoimet alkoivat uudelleen Sudanin itäosassa, mikä ei kuitenkaan ole johtanut neuvottelujen katkeamiseen.

Puheenjohtajavaltio antoi 6. marraskuuta 2002 Euroopan unionin puolesta julkilausuman humanitaarisen avun esteettömästä toimittamisesta Sudanissa ja ilmaisi siinä Euroopan unionin olevan tyytyväinen sopimuksen allekirjoittamiseen, sillä molemmat osapuolet sitoutuvat sopimuksessa varmistamaan humanitaarisen avun esteettömän toimittamisen kaikille avun tarpeessa oleville alueille ja ihmisille. Puheenjohtajavaltio kannattaa edelleen varauksetta IGAD:in johdolla käytävää rauhanprosessia ja kiittää Keniaa, jolla on prosessissa ratkaiseva asema.

Unionin käsityksen mukaan humanitaarinen tilanne Sudanissa on edelleen äärimmäisen vakava, erityisesti alueilla, jotka ovat olleet pitkään humanitaarisen avun ulottumattomissa. Koska avunantajayhteisö on valmis tukemaan Yhdistyneitä Kansakuntia ja sen kumppaneita humanitaarisen avun esteettömien toimitusten varmistamisessa kaikkialla Sudanissa sekä tarpeiden ja turvallisuuden arvioimisessa, unioni on korostanut, että kaikkien avustustyöntekijöiden turvallisuus on taattava tässä vaiheessa, kun humanitaariset ohjelmat laajennetaan kattamaan koko maa.